《贺新凉 题顾舍人侧帽投壶图，次成侍中原韵》
清代·徐釚

作达何妨耳。任猜嫌、六朝人物，过江门第。稷契许身原不薄，争识乃公此意。

也只要、一人知己。匣冷鱼肠壶注矢，倩谁侬、揾住英雄泪。

看写照，情如水。

记曾绮席同沾醉。笑回头、夷门渐老，不逢无忌。胡粉搔头聊自噱，击筑弹丝而已。

閒共话、拂衣追悔。宫柳轻烟寒食近，盼仙韶、再奏龙池里。

游侠传，君休记。

作者简介：徐釚（qiú ）（1636～1708）清代词人。字电发，号虹亭、鞠庄、拙存，晚号枫江渔父。吴江（今属江苏苏州）人。康熙十八年（1679）召试博学鸿词，授翰林院检讨，入史馆纂修明史。因忤权贵，二十五年归里后，东入浙闽，历江右，三至南粤，一至中州。游历所至与名流雅士相题咏。康熙皇帝南巡，两次赐御书，诏原官起用，不肯就。卒年七十三。